# Ohjeita ja suosituksia opetusvideoiden tekijöille

Jos teet **videoita omaan opetukseesi tai koulutusohjelman tarpeisiin**, **ei tekijänoikeussopimusta tarvitse tehdä**, sillä tekijänoikeus on lain mukaan videon tekijällä (opettajalla) eikä kenelläkään muulla kuten työnantajalla. Tekijänoikeus tarkoittaa muun muassa, että sinulla on oikeus päättää opetusvideon käytöstä, muuttamisesta ja hyödyntämisestä. Yksikössäsi voi olla käytäntöjä oppimateriaalin saatavuudesta esimerkiksi koulutusohjelman johdolle, koulutussuunnittelijoille ja opetusyhteistyötä tekeville kollegoille opetuksenyhteistyön ja kehittämistyön vuoksi. Yliopisto kannustaa digitaalisten oppimateriaalien avoimeen julkaisemiseen ja käyttöön.

## Oman videon julkaiseminen ja hallinnointi

Kun julkaiset videon Unitube-lataamossa, voit hallinnoida omia videoitasi. Siellä voit valita videon näkyvyyden. Jos haluat, että videota voivat hallinnoida muutkin henkilöt kuin sinä, kannattaa video julkaista Unitube-lataamossa kaikille nähtäväksi ja jakaa videon linkki tarvittaville tahoille. Näin voidaan toimia esimerkiksi silloin, kun on kyse yhteisestä opetuksesta ja haluat, että koulutusohjelman muut opettajat tai johtaja saavat oikeuden videon käyttöön. Jos halutaan, että videota hallinnoi useampi henkilö, video julkaistaan ryhmätunnuksen alla olevassa Unituben lataamossa.

Kun video ladataan Unitube-lataamoon, valitaan videolle myös lisenssi eli käyttölupa, jonka avulla ilmoitat muille, miten he voivat käyttää videota. Valittavia lisenssejä ovat:

* **Creative Commons 3.0:** tämä lisenssi tarkoittaa, että videon käyttäjän on mainittava videon tekijän nimi eikä videota saa käyttää kaupalliseen käyttöön eikä siihen saa tehdä muutoksia.
* **Kaikki oikeudet pidätetään:** tämä lisenssi tarkoittaa, että kaikki videoon liittyvät oikeudet ovat laatijalla, eikä käyttö ole sallittua ilman laatijan lupaa.

Opetusvideoiden avoimen käytön edistämiseksi yliopisto suosittelee valitsemaan Creative Commons 3.0 -lisenssin.

## Videoiden tekijänoikeussopimuksen tekeminen

Tekijänoikeudesta voidaan tarvittaessa tehdä tekijänoikeussopimus. Tekijänoikeussopimus kannattaa tehdä, jos

* vierailijan luento tallennetaan hänen luvallaan ja haluat videoon käyttöoikeuden
* tallennuksessa on käytetty näyttelijöitä tai muuta avustavaa henkilökuntaa, jotka näkyvät tallenteessa
* kyseessä on yliopistojen välinen yhteistyö tai (opetus)yhteistyö yliopiston ulkopuolisten tahojen kanssa
* oppimateriaalin käyttämisestä on tarkoitus sopia tavanomaista käyttöä pidemmälle ajalle, esimerkiksi opetussuunnitelmakauden jälkeen
* haluat käyttää opiskelijoiden tekemiä videoita myöhemmillä kursseilla.

Tekijäoikeussopimusta tehdessäsi suositellaan käytettäväksi alta löytyvää sopimusmallia. Tyypillisesti tekijänoikeussopimuksessa sovitaan opetusvideon käyttöajasta, käytöstä maksettavasta korvauksesta, käyttäjäpiiristä ja käyttötarkoituksesta sekä siitä, saako opetusmateriaalia lyhentää tai muokata.

Tekijänoikeussopimusta tehdessäsi vastaat siitä, että olet laatinut sopimuksen kohteena olevan digitaalisen oppimateriaalin itse, ja käyttänyt vain tekijänoikeuksista vapaita muita materiaaleja omassa videossasi. Et voi siis sopia muiden tekijänoikeuksien käyttämisestä.

Huomioithan, että **esitystallenteen** (ääni- ja videotallenne) **tekemiseen** ja käyttämiseen tarvitaan aina **esittäjän/esittäjien lupa**. Esityksiä ovat esimerkiksi opettajan luennot, opiskelijoiden esitykset, soittaminen, laulaminen, tanssiminen ja näytelmät. Jos esitystallenteessa esitetään muiden tekemiä teoksia, on oltava lupa sekä niiden esittämiseen että niistä esitystallenteen tekemiseen. (Toikkanen & Oksanen 2011, 43, 45).

## Sopimusmalleja

**Tavanomaisissa sopimustilanteissa käytetään alla olevaa sopimuspohjaa.** Muissa tilanteissa katso sopimuspohjia täältä: https://blogs.helsinki.fi/tekijanoikeudet-opetuksessa/?page\_id=28420

## Tekijänoikeuksia koskeva käyttöoikeussopimus

Tämä sopimuksen ovat tehneet

 \_\_\_\_\_\_\_\_\_\_\_\_\_\_\_\_\_\_\_\_\_\_ (“Haltija”), ja

Helsingin yliopisto, **[tiedekunta ja/tai osasto]** (“Organisaatio”).

Organisaatio haluaa **[kuvaa mitä ollaan tekemässä ja mikä yhteydessä on tarve käyttää aineistoa]** ja haluaa saada toimintayksikölle / tiedekunnalle / osastolle [Tai koko Helsingin yliopistolle **jos halutaan, että aineisto on käytettävissä myös muualla kuin ko. yksikössä]** oikeuden käyttää tekijänoikeuden alaista aineistoa.

Haltijalla on tekijänoikeus aineistoon, joka on kuvattu [voit lisätä kuvauksen tähän tai mainita ”liitteessä A, Aineisto” jolloin voit kuvata aineistoa laajemmin liitteessä – yksilöi ainakin lyhyesti opetusmateriaalin/videon otsikko ja laajuus] ja Haltija on valmis antamaan Organisaatiolle käyttöoikeuden Aineistoon.

Aineiston käyttöoikeudesta on sovittu seuraavasti:

1. Sopimus astuu voimaan **[päiväys]** alkaen.

2. Haltija vakuuttaa, että tekijänoikeus Aineistoon kuuluu Haltijalle ja että Haltijalla on kaikki oikeudet määrätä Aineiston käyttämisestä tämän sopimuksen mukaisesti ja luovuttaa sopimuksen mukaisia oikeuksia Organisaatiolle. Haltija vakuuttaa, ettei Aineisto sisällä sellaista materiaalia, jonka käyttäminen loukkaa jonkun kolmannen osapuolen tekijänoikeutta tai muita oikeuksia. Mikäli Organisaatioon kohdistetaan korvausvaatimuksia kolmansien osapuolten oikeuksien loukkausten johdosta, Haltija vastaa tällaisista vaatimuksista johtuvien korvausten suorittamisesta kolmansille osapuolille.

Haltija antaa Organisaatiolle oikeuden käyttää Aineistoa ja liittää Aineiston osaksi mitä tahansa muuta aineistoa millä tahansa. Oikeus käyttää aineistoa sisältää mm. oikeuden muokata Aineistoa, valmistaa kappaleita Aineistosta ja saattaa Aineisto yleisön saataviin, mutta käyttöoikeuden laajuus ei ole millään lailla rajattu vain näihin oikeuksiin. / **[Tai määrittele muulla tavoin, mihin tarkoitukseen Aineistoa voi käyttää ja millä tavalla.]**

3. Haltijalla säilyy omistusoikeus ym. oikeudet, kuten tekijänoikeus, Aineistoon eikä Organisaation käyttöoikeus millään lailla rajoita Haltijan oikeutta käyttää Aineistoa millä tahansa tavalla.

Aineistoa käytettäessä Haltijan nimi on mainittava hyvän tavan mukaisesti **[tai määrittele tarkemmin miten]**. / **[Tai jos halutaan, ettei Haltijaa aina tarvitse mainita** Haltijan kanssa on sovittu, ettei Haltijan nimeä mainita eikä Haltijaan muutoinkaan viitata Aineistoa käytettäessä. Organisaatiolla on kuitenkin oikeus niin halutessaan mainita Haltijan nimi tai viitata Haltijaan.]

4. Haltijalla on oikeus saada **[ ]** euron korvaus tämän sopimuksen mukaisesta käyttöoikeudesta. Haltijalla ei ole oikeutta muuhun korvaukseen tämän sopimuksen mukaisesta käyttöoikeudesta. Korvaus maksetaan Haltijalle **[määrittele milloin, jos korvaus maksetaan].**

5. Käyttöoikeus on ikuinen / **[tai määrittele voimassaoloaika, jos sopimus tehdään määräajaksi].** Käyttöoikeus on ei-yksinomainen.

6. Organisaatiolla ei ole oikeutta siirtää tämän sopimuksen nojalla saamaansa käyttöoikeutta edelleen kolmansille osapuolille. / **[Tai jos aineistoa on käytettävä yhteistyössä muiden organisaatioiden kanssa tai muuten on tarve luovuttaa saatu käyttöoikeus edelleen** Organisaatiolla on oikeus siirtää tämän sopimuksen nojalla saamansa käyttöoikeus edelleen kenelle tahansa.] / **[Tai sopimuksessa mainituille tahoille, jolloin nämä on mainittava sopimuksessa]**.

7. Tähän sopimukseen sovelletaan Suomen lakia.

Tämä sopimus on tehty \_\_\_\_\_\_\_\_\_ alkuperäisenä kappaleena yksi kullekin sopijapuolelle.

###

### Haltija

\_\_\_\_\_\_\_\_\_\_\_\_\_\_\_\_\_\_\_\_

Päiväys: \_\_\_\_\_\_\_\_\_\_\_\_\_\_\_\_\_\_\_\_

###

### Helsingin yliopisto

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

Päiväys:\_\_\_\_\_\_\_\_\_\_\_\_\_\_\_\_\_\_\_\_